SELETUSKIRI

1.ETTEPANEKU TAUST

•Ettepaneku põhjused ja eesmärgid

Nõukogu määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel, võeti vastu 12. oktoobril 2017 ja see jõustus 20. novembril 2017. Euroopa Prokuratuur hakkas talle nimetatud määrusega antud uurimis- ja süüdistuse esitamise ülesanded täitma 1. juunil 2021. Euroopa Prokuratuur vastutab direktiivis (EL) 2017/1371 sätestatud ja määruses (EL) 2017/1939 kindlaks määratud liidu finantshuve mõjutavate kuritegude uurimise ning kuriteo toimepanijatele ja neist osavõtjatele süüdistuse esitamise ning nende kohtus vastutusele võtmise eest.

Määruse (EL) 2017/1939 artikli 8 kohaselt on Euroopa prokurörid osa Euroopa Prokuratuuri kesktasandist. Koos Euroopa peaprokuröriga moodustavad kõik Euroopa prokurörid, st üks Euroopa prokurör igast liikmesriigist, kes osaleb tõhustatud koostöös Euroopa Prokuratuuri asutamisel, Euroopa Prokuratuuri kolleegiumi. Nõukogu nimetas 2020. aasta juulis ametisse esimesed 22 Euroopa Prokuratuuri Euroopa prokuröri.

Euroopa prokuröri ametiaeg on kuus aastat ja nõukogu võib otsustada seda pikendada kuni kolme aasta võrra (määruse (EL) 2017/1939 artikli 16 lõige 3). Määruse (EL) 2017/1939 artikli 16 lõikes 4 on sätestatud, et iga kolme aasta järel tuleks asendada üks kolmandik Euroopa prokuröridest, ning nõutud, et nõukogu võtaks vastu üleminekueeskirjad, mida kohaldatakse esimese koosseisu ametisse nimetamisel ja esimese koosseisu ametiaja jooksul. Selle põhjal võttis nõukogu 9. aprillil 2019 vastu nõukogu rakendusotsuse (EL) 2019/598, milles on sätestatud, et loosi teel kindlaks määratava kaheksa liikmesriigi Euroopa prokuröride ametiaeg peaks olema kolm aastat ja seda ei tohiks pikendada. Nende Euroopa prokuröride ametiaeg lõppeb seega 2023. aasta juulis.

Määruse (EL) 2017/1939 artikli 16 lõikes 2 on sätestatud, et nõukogu peaks pärast sama määruse artikli 14 lõikes 3 osutatud valikukomisjoni põhjendustega arvamuse kättesaamist valima välja ühe kandidaadi kõnealuse liikmesriigi Euroopa prokuröri ametikohale nimetamiseks. Viimati nimetatud sätte kohaselt peaks valikukomisjon koosnema kaheteistkümnest isikust, kelle nimetab ametisse nõukogu komisjoni ettepanekul ning kes valitakse Euroopa Kohtu ja kontrollikoja endiste liikmete, Eurojusti endiste siseriiklike liikmete, riikide kõrgemate kohtute endiste liikmete, kõrgel ametikohal olnud prokuröride ning tunnustatud ja pädevate juristide hulgast. Ühe sellise isiku kandidatuuri peaks esitama Euroopa Parlament. Valikukomisjoni praeguste liikmete ametiaeg lõpeb nõukogu otsuse (EL) 2018/1275 artikli 1 kohaselt 9. oktoobril 2022.

Kuna valikukomisjoni on vaja uuendada, et korraldada vestlusi kandidaatidega, kelle liikmesriigid on nimetanud kaheksa Euroopa prokuröri asendamiseks, teeb komisjon ettepaneku võtta vastu nõukogu otsus komisjoni liikmete ametisse nimetamise kohta. Kõik liikmekandidaadid vastavad määruse (EL) 2017/1939 artikli 14 lõikega 3 ette nähtud eespool nimetatud tingimustele. Ühe sellise isiku kandidatuuri esitas 7. juunil 2022. aastal Euroopa Parlament. Valikukomisjoni 12 liikme ametisse nimetamise kohta tehtavas ettepanekus on komisjon võtnud arvesse vajadust tagada tasakaal geograafilise ja soolise jaotuse ning Euroopa Prokuratuuris osalevate liikmesriikide õigussüsteemide tundmise osas.